Bothata bjo bo dulago bo tshwenya balemi ke taolo ya mengwang ya tlakalaphara dibjalong tša tlakalaphara le taolo ya mengwang ya sekabjang dibjalong tša sekabjang. Ka fao go dula go le thata go laola mohlwa leheeng. Ge go kgonega, diriša mokgwa wa phetošopšalo go bjala lehea le sebjalo sa tlakalaphara (dinawasoya, matokomane, sonoplomo) ka go šielana, mme o laole mengwang ya sekabjang lebakeng la go mela ga dibjalo tša tlakalaphara. Ikgokaganye le moemedi wa kgauswi wa dikhemikhale tša temo gore a go eletše mabapi le mabaka a tikologo ya gago. Morago ga puno ya dibjalo tša tlakalaphara marega, lema mašemo go ripaganya medu le mahlogedi a mohlwa mme o gašetše gape klaefosate (Glyphosate) ya dilitara tše 6 godimo ga hektare. Taolo ya dikhunkhwane e theilwe kudu godimo ga dibolayakhunkhwane (dikhemikhale tšeo e lego mpholo go dikhunkhwane). Go na le dibolayakhunkhwane tše di ngwadišitšwego tšeo di ka dirišwago go lwantšha dikhunkhwane tšohle tše di hlaselago dibjalo tša sonoplomo. Mokgwa wo o kgontšhago bokaone wa go lwantšha dikhunkhwane ke taolo ye e logaganego - mekgwa ye e fapanago e kopantšhwa go gatelela palo ya dikhunkhwane le go fokotša tshenyo ye di e hlolago.